勅局晨入效柳子厚
作者：周紫芝
朝代：宋

paragraphs: 朝陽下屋角，白露收莓苔。
蒼黥知我至，鈎簾喚風回。
破曉中庭花，時傍修竹開。
事簡吏亦暇，日高官未來。
取我囊中詩，炷香拂輕埃。
所恨諸公間，疲駑愧非才。
敲茶驚午夢，共瀹風前杯。
支頤坐晝寂，細影移高槐。
斯須各回鞭，跨鞍尚徘徊。
雖非大三昧，亦號小蓬萊。